《子纶员外招同诸公东河泛舟作歌》
清代·汪懋麟

哀东东门连夹城，城上角楼颇高亢。门外长桥跨大河，转粟轰轰车万两。

上桥轮蹄莽纵横，争门人畜互击撞。常时送客扛篮舆，局步欹斜防跌踢。

今秋雨霁尘不飞，田郎招客泛清涨。听事临流足松竹，行厨及午陈脯酱。

翻匙一饱循河千，突兀方舟此游创。连樯结缆排米船，绣缎红氍作行障。

缘堤最爱草树齐，逆浪还怜鹅鸭放。岸边亦有高下楼，朱绔青蛾出相望。

客欢船重风力微，北地操舟如奡荡。长绳并逐青驴牵，短篙漫忆黄头唱。

五里一闸如面墙，下版横波不肯让。闸东更有双棹迎，日映帘泉屹相向。

欢情烂漫履舄交，主人大呼倒官酿。一时供张皂隶趋，吾徒顾此神色王。

京朝之官人所荣，池鱼中钩徒哢吭。开元选胜成故文，妄相缗钱曲江上。

况复四郊暗戎马，咄嗟此游理亦旷。人生快意须目前，车壁空捶朱雀桁。

诸君恋恋思绘图，田郎推我写图状。忠恕精神虽未工，和之大意我能相。

寒宵放笔试绵蕝，指点溪山呼巧匠。

作者简介：汪懋麟[公元一六四o年至一六八八年]字季角，号蛟门，江苏江都人。生于明思宗崇祯十三年，卒于清圣祖康熙二十七年，年四十九岁。康熙六年（公元一六六七年）进士，授内阁中书。因徐乾学荐，以刑部主事入史馆充纂修官，与修明史，撰述最富。吏才尤通敏。旋罢归，杜门谢宾客，昼治经，夜读史，日事研究，锐意成一家言。方三年，遽得疾卒。懋麟与汪楫同里同有诗名，时称“二汪”。著有百尺梧桐阁集二十六卷，《清史列传》行于世。